身體
作者：程登吉
朝代：明
篇章：幼學瓊林 卷二

paragraphs: 百體皆血肉之軀，五官有貴賤之別。堯眉分八彩，舜目有重瞳。耳有三漏，大禹之奇形；臂有四肘，成湯之異體。文王龍顏而虎眉，漢高鬥胸而隆準。孔聖之頂若芋，文王之胸四乳。周公反握，作興周之相；重耳駢脅，爲霸晉之君。此皆古聖之英姿，不凡之貴品。
至若髮膚不可毀傷，曾子常以守身爲大；待人須當量大，師德貴於唾面自乾。讒口中傷，金可鑠而骨可銷；虐政誅求，敲其膚而吸其髓。受人牽制曰掣肘，不知羞愧曰厚顏。好生議論，曰搖脣鼓舌；共話衷腸，曰促膝談心。怒發冰冠，藺相如之英氣勃勃；炙手可熱，唐崔鉉之貴勢炎炎。
貌雖瘦而天下肥，唐玄宗之自謂；口有蜜而腹有劍，李林甫之爲人。趙子龍一身都是膽，周靈王初生便有須。來俊臣注醋於囚鼻，法外行兇；嚴子陵加足於帝腹，忘其尊貴。久不屈茲膝，郭子儀尊居宰相；不爲米折腰，陶淵明不拜吏胥。
斷送老頭皮，楊璞得妻送之詩；新剝雞頭肉，明皇愛貴妃之乳。纖指如春筍，媚眼若秋波。肩曰玉樓，眼名銀海；淚曰玉箸，頂曰珠庭。歇擔曰息肩，不服曰強項。丁謂與人拂鬚，何其諂也；彭樂截腸決戰，不亦勇乎。剜肉醫瘡，權濟目前之急；傷胸捫足，計安衆士之心。
漢張良躡足附耳，東方朔洗髓伐毛。尹維倫，契丹稱爲黑麪大王；博堯俞，宋後稱爲金玉君子。土木形骸，不自妝飾；鐵石心腸，秉性堅剛。敘會晤曰得挹芝眉，敘契闊曰久違顏範。請女客曰奉迓金蓮，邀親友曰敢攀玉趾。侏儒謂人身矮，魁梧稱人貌奇。龍章鳳姿，廊廟之彥；獐頭鼠目，草野之夫。
恐懼過甚，曰畏首畏尾；感佩不忘，曰刻骨銘心。貌醜曰不揚，貌美曰冠玉。足跛曰蹣跚，耳聾曰重聽。欺欺艾艾，口訥之稱；喋喋便便，言多之狀。可嘉者小心翼翼，可鄙者大言不慚。腰細曰柳腰，身小曰雞肋。笑人齒缺，曰狗竇大開；譏人不決，曰鼠首僨事。口中雌黃，言事而多改移；皮裏春秋，胸中自有褒貶。
脣亡齒寒，謂彼此之失依；足上首下，謂尊卑之顛倒。所爲得意，曰吐氣揚眉；待人誠心，曰推心置腹。心荒曰靈臺亂，醉倒曰玉山頹。睡曰黑甜，臥曰偃息。口尚乳臭，調世人年少無知；三折其肱，謂醫士老成諳練。西子捧心，愈見增妍；醜婦效顰，弄巧反拙。慧眼始知道骨，肉眼不識賢人。
婢膝奴顏，諂容可厭；脅肩諂笑，媚態難堪。忠臣披肝，爲君之藥；婦人長舌，爲厲之階。事遂心曰如願，事可愧曰汗顏。人多言曰饒舌，物堪食曰可口。澤及枯骨，西伯之深仁；灼艾分痛，宋祖之友愛。唐太宗爲臣療病，親剪其須；顏杲卿罵賊不輟，賊斷其舌。
不較橫逆，曰置之度外；洞悉虜情，曰已入掌中。馬良有白眉，獨出乎衆；阮籍作青眼，厚待乎人。咬牙封雍齒，計安衆將之心；含淚斬丁公，法正叛臣之罪。擲果盈車，潘安仁美姿可愛；投石滿載，張孟陽醜態堪憎。
事之可怪，婦人生鬚；事所駭聞，男人誕子。求物濟用，謂燃眉之急；悔事無成，曰噬臍何及。情不相關，如秦越人之視肥瘠；事當探本，如善醫者只論精神。
無功食祿，謂之尸位素餐；譾劣無能，謂之行屍走肉。老當益壯，寧知白首之心；窮且益堅，不墜青雲之志。一息尚存，此志不容少懈；十手所指，此心安可自欺。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。